നികുതി തട്ടിപ്പ്: സമരം ശക്തമായി തുടരുമെന്ന് യുഡിഎഫ് തിരുവനന്തപുരം: നഗരസഭയിലെ നികുതി തട്ടിപ്പു കേസില് മുഴുവന് പ്രതികളെയും അറസ്റ്റ് ചെയ്യും വരെ സമരം തുടരുമെന്ന് യുഡിഎഫ്. വിഷയത്തില് നഗരസഭാ ഓഫീസിനുള്ളില് യുഡിഎഫ് കൗണ്സിലര്മാര് നടത്തിവരുന്ന സത്യഗ്രഹ സമരം തുടരുകയാണ്. ഇന്നലെ ചേര്ന്ന കൗണ്സില് യോഗത്തില് പ്ലക്കാര്ഡുകളുമേന്തിയാണ് യുഡിഎഫ് കൗണ്സിലര്മാര് പ്രതിഷേധിച്ചത്. സമരം ശക്തമായി മുന്നോട്ടു കൊണ്ടു പോകുമെന്ന് യുഡിഎഫ് പാര്ലമെന്ററി പാര്ട്ടി നേതാവ് പി. പത്മകുമാര് അറിയിച്ചു. കണ്ടം ചെയ്യാന് തീരുമാനിച്ചവയ്ക്ക് പകരം പുതിയ കാറുകള് വാങ്ങാന് അധികമായി ചെലവായ തുകയ്ക്ക് മേയര് നല്കിയ മുന്കൂര് അനുമതി അടക്കമുള്ള അജണ്ടകള് 10 മിനിറ്റ് കൊണ്ടാണ് പാസാക്കിയത്. ഇത് പുര കത്തുന്പോള് വാഴ വെട്ടുന്ന തന്ത്രമാണെന്നും പി. പത്മകുമാര് പ്രസ്താവനയില് ആരോപിച്ചു.അറസ്റ്റ് പോലീസിന്റെ ജോലിയാണെന്ന സ്ഥിരം മറുപടിയില് ഭരണപക്ഷം ഉറച്ചുനില്ക്കുന്നതിനാല് സമരം തുടരാനാണ് യുഡിഎഫിന്റെ തീരുമാനമെന്നും അദ്ദേഹം പറഞ്ഞു. യുഡിഎഫിന്റെ പത്താം ദിവസത്തെ സമരം മുന് മുന് ഡിസിസി പ്രസിഡന്റ് നെയ്യാറ്റിന്കര സനല് ഉദ്ഘാടനം ചെയ്തു.